कोविड नियमों का उल्लंघन करने पर टोका तो महिला ने बीच सड़क पर सिविल डिफेंस कर्मी को पीटा
दिल्ली ब्यूरो। दिल्ली के पीरागढ़ी मेट्रो स्टेशन के पास कोविड नियमों का उल्लंघन कर रही महिला को सिविल डिफेंस कर्मी ने टोका तो उनके साथ मारपीट करने लग गई। इस मामले में दिल्ली पुलिस ने सोमवार को दो महिलाओं को गिरफ्तार कर लिया है। दिल्ली आपदा प्रबंधन प्राधिकरण (डीडीएमए) के दिशा-निर्देशों और आईपीसी की अन्य धाराओं के उल्लंघन करने पर दोनों महिलाओं के खिलाफ मामला दर्ज किया गया है।
दिल्ली पुलिस ने बताया कि मेट्रो स्टेशन के पास महिला बिना मास्क के जा रही थी। महिला सिविल डिफेंस कर्मी ने टोका तो उनके साथ बीच सड़क पर मारपीट करने लग गई। इसके बाद स्कूटी सवार महिला ने अपनी एक जानकार महिला को घटनास्थल पर बुला लिया और सिविल डिफेंस कर्मी व उसके सहयोगियों के साथ मारपीट और गाली-गलौज की। पुलिस ने दोनों आरोपी महिलाओं को गिरफ्तार कर लिया है।